România debutează la EURO cu Ucraina. Reacția lui Volodimir Zelenski
În seara în care naționala României a pierdut mai clar decât o arată scorul amicalul de la Madrid cu reprezentativa Columbiei, 2-3, și-a aflat și ultima adversară din grupa de la EURO 2024 - Ucraina (învingătoare cu 2-1 în barajul cu Islanda).
În semifinalele play-off-ului de calificare, Ucraina a trecut cu mari emoții de Bosnia, iar Islanda s-a distrat cu Israel la Budapesta. După partida cu Islanda, una cu mari emoții, președintele Ucrainei, Volodimir Zelenski, a reacționat pe platformele personale.
Volodimir Zelenski, reacție după ce Ucraina s-a calificat la EURO, unde va debuta contra României
Chiar dacă Ucraina este în continuare apăsată de războiul pornit de Rusia, președintele și-a făcut timp să transmită un mesaj pentru naționala de fotbal, care va debuta la Campionatul European din acest an chiar contra României.
"Mulțumesc, băieți! Mulțumesc, echipă! Pentru emoțiile copleșitoare care au cuprins întreaga țară. Pentru victoria covârșitoare și accederea la EURO! Pentru că am dovedit încă o dată: când ucrainenilor le este greu, dar nu renunță și continuă lupta, ucrainenii câștigă inevitabil!
În vremuri în care vor să ne distrugă în fiecare zi, dovedim zilnic: ucrainenii sunt și vor fi! Ucraina este și va fi! Mulțumim pentru victorie! Glorie Ucrainei!", a scris Volodimir Zelenski, pe pagina sa de Instagram.
România – Ucraina, de la EURO, la 17 iunie
România va debuta la EURO 2024 la 17 iunie, cu câștigătoarea play-off-ului B, Ucraina. Următoarele meciuri din grupă vor fi cu Belgia (22 iunie) și Slovacia (26 iunie).
Naționala României va avea următorul program la EURO 2024, în cadrul calendarului complet al grupei E:
• 17 iunie: ROMÂNIA – Ucraina (Munchen, 16:00), Belgia – Slovacia (Frankfurt, 19:00)
• 21 iunie: Slovacia – Ucraina (Dusseldorf, 16:00)
• 22 iunie: Belgia – ROMÂNIA (Koln, 22:00)
• 26 iunie: Slovacia – ROMÂNIA (Frankfurt, 19:00), Ucraina – Belgia (Stuttgart, 19:00)
Se califică în faza optimilor de finală primele două clasate din fiecare grupă, plus cele mai bune 4 locuri trei din toate cele 6 grupe EURO 2024.
VIDEO Declarații Nicolae Stanciu după România - Columbia 2-3
Urmăriți SPORT.RO și pe Google News